A Tanács határozata
(2003. február 18.)
a Man-sziget nevében Nagy-Britannia és Észak-Írország Egyesült Királysága, valamint az Európai Közösség között a 96/9/EK irányelv III. fejezetében foglaltak szerinti adatbázisok jogi védelmének a Man-szigetre való kiterjesztéséről szóló megállapodás levélváltás formájában történő megkötéséről
(2003/239/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel az adatbázisok jogi védelméről szóló, 1996. március 11-i 96/9/EK európai parlamenti és tanácsi irányelvre [1], és különösen annak 11. cikke (3) bekezdésére,
tekintettel a Bizottság javaslatára [2],
mivel:
(1) A 96/9/EK irányelv 7. cikkében foglalt jog azokra az adatbázisokra vonatkozik, amelyeknek előállítóit, illetve jogosultjait megilleti az irányelv 11. cikkének (1) és (2) bekezdése szerinti védelem.
(2) A Man-sziget adatbázisok védelmével kapcsolatos jogszabályai összhangban vannak a 96/9/EK irányelv rendelkezéseivel, és egyenértékű védelmet nyújtanak az irányelv III. fejezetében foglalt védelemmel. A Man-sziget célja kiterjeszteni e jogszabályok alkalmazási körét az Európai Unió tagállamainak személyeire is: azokra a természetes személyekre, akiknek szokásos tartózkodási helye valamely tagállam területén található, illetve azokra a társaságokra és cégekre, amelyeket valamely tagállam jogának megfelelően alapítottak, és létesítő okirat szerinti székhelyük, központi ügyvezetésük vagy gazdasági tevékenységük székhelye valamely tagállamban található.
(3) A Man-sziget jogszabályai által biztosított, és a 96/9/EK irányelv III. fejezetében foglalt védelem ennélfogva kiterjeszthető. Az ilyen módon kiterjesztett védelem ideje azonban nem haladhatja meg a 96/9/EK irányelv 10. cikke szerint nyújtott védelmi időt.
(4) A levélváltás formájában létrejött, a 96/9/EK irányelv III. fejezetében foglalt védelemnek a Man-szigetre történő kiterjesztéséről szóló megállapodást - ennek megfelelően - jóvá kell hagyni,
A KÖVETKEZŐKÉPPEN HATÁROZOTT:
1. cikk
A Man-sziget nevében Nagy-Britannia és Észak-Írország Egyesült Királysága, valamint az Európai Közösség között a 96/9/EK irányelv III. fejezetében foglaltak szerinti adatbázisok jogi védelmének a Man-szigetre való kiterjesztéséről szóló, levélváltás formájában létrejött megállapodást a Közösség nevében a Tanács jóváhagyja.
A levélváltás formájában létrejött megállapodás szövege a mellékletben található.
2. cikk
A Tanács elnöke felhatalmazást kap, hogy kijelölje a Nagy-Britannia és Észak-Írország Egyesült Királyságának szóló levél aláírására jogosult személyt, a Közösségnek a jogi kötelezettséghez való hozzájárulása kifejezése érdekében.
Kelt Brüsszelben, 2003. február 18-án.